שאלה: לא מצליחה למצוא מסגרת לתפילה: קשה לי מאוד להתפלל. אני מרגישה שאני פשוט לא מתחברת לזה. אני לא מדברת על להתכוון בכלל (למרות שלפעמים אני כן מצליחה להתכוון). אני לא מצליחה למצוא מסגרת לתפילה- אני לומדת בפנימייה, הלימודים מתחילים ב8:30 וכל אחת מתפללת לבד. הבוקר כל כך עמוס, צריך להספיק להתארגן ויש לחץ של זמן, ואני לא מצליחה לשלב גם תפילה. במיוחד עכשיו, לקראת יום כיפור, אני חושבת על התפילה הארוכה שאת רובה אני אפילו לא מבינה. איך אני יכולה להתחזק בנושא הזה?
תשובה: לך יקרה! על אף שיום כיפור עבר, אני מניחה ששאלתך עדיין רלוונטית. ניכרת בגרות רבה מרצונך לעמוד מול עצמך ולהתמודד עם הקושי שלך להתפלל. הקושי שאת מתארת מתחלק לשני חלקים- 1) הקושי הטכני- למצוא זמן ומסגרת שבה את מתפללת ו-2) הקושי התוכני- את מרגישה שאת לא מבינה הרבה חלקים מהתפילה. אנסה לענות לך על שתי הנקודות שהזכרת. אחד המהפכים או נקודות המפנה שהופכות אותנו מילד  נער לאדם בוגר היא לקיחת אחריות. בעולם הילדות והנערות כל הזמן סובבים אותנו מבוגרים שקובעים את הגבולות ומזכירים לנו את הכיוון. באולפנא יזכירו לך שהחצאית שאת לובשת קצרה מידי והגיע הזמן לקנות חצאית אחרת, הצלצול יסמן לך שאת אמורה להיכנס לשיעור והמגן שתקבלי לבגרות הוא איזה שהוא כלי שממריץ אותך להשקיע בלמידה למבחנים. אפשר להיות רגועים שלא כל האחריות נופלת עליי ושתמיד יהיה איזה "שוטר" בתלבושת כזו או אחרת שיזכיר לי את הכיוון. הכול מתחיל לקבל צבע שונה שאת משרת השוטר- אני מקבלת. אני אחראית על עצמי. קוראים לזה משמעת עצמית. עכשיו את מתמודדת מול נושא התפילה, אבל העבודה שתבחרי לעשות בנושא הזה תעמוד לך לעזר גם בדברים נוספים בחיים הגדולים שאת כל כך קרובה אליהם- בשירות לאומי, בלימודים ובכלל. איך מצליחים לשמוע בקול עצמינו בלי לתת לעצמנו תירוצים? 1) כשאני מבינה מה המטרה שלי והשגת המטרה מעניינת אותי יהיה לי קל להילחם בשביל להשיג אותה. תשאלי את עצמך- למה את רוצה להתפלל? מה תשיגי בכך? 2) תשאלי את עצמך איזה דברים עלולים להפריע לך בדרך להשגת המטרה? (התארגנות ארוכה בבוקר  עייפות  חוסר הבנה של מילות התפילה או חשיבותה וכדומה) 3) נסי לחשוב איזה כלים יש לך ביד שיכולים לעזור לך להשיג את המטרה? (פלאפון עם שעון מעורר  חברה שקמה מוקדם  לימוד על חשיבות התפילה לפני השינה  סידור יפה ושלל רעיונות נוספים) 4) קבעי לעצמך מטרה קטנה שבה את יכולה לעמוד   לדוגמא לקום מוקדם פעמיים בשבוע  להקפיד כל בוקר רק על אמירת ברכות השחר. השתדלי שמצד אחד תהייה זאת מטרה ברת ביצוע, מצד שני שהיא קצת תדרוש ממך משהו שעוד לא עשית. 5) קבעי לעצמך תאריך יעד של תקופה מסוימת לא ארוכה מידי של שבועיים או חודש שבתקופה זו את משתדלת לעמוד במטרה שקבעת לעצמך. בתום התקופה תחגגי את ההצלחות שהשגת ונסי לחשוב אם את יכולה להציב לעצמך מטרה חדשה עם הישג גדול יותר, לאט לאט תתקדמי עד שתגיעי למטרה. אין ספק, ששליטה עצמית היא אחת החוויות הטובות ביותר שאדם חווה- אני שולטת על עצמי, על רצונותיי, מחשבותיי ומעשיי- אני דבר משמח מזה! הנקודה השנייה שציינת קשורה בתוכן התפילה- כדי להבין את תוכן התפילה יש צורך בלמידה. כיום יש דרכים רבות ונגישות לגשת להסברים על תוכן התפילה, פירוש המילים ומבנה התפילה. הייתי ממליצה לך לקרוא את הספר של הרב אליעזר מלמד- "תפילת נשים" שעושה סקירה כללית על התפילה, על החיוב תפילה, מבנה התפילה וגם מבאר חלק מהתפילה, וכן להיעזר בסידור "יסוד מלכות" שמבאר בצורה פשוטה את מילות התפילה. מעבר לכך, האינטרנט מלא וגדוש בחומרים מעניינים בנושא. גם פה הייתי ממליצה לך להתחיל מקטע קצר שאת מתחברת אליו, ומידי פעם (באופן קבוע) להוסיף וללמוד קטע נוסף. תני לעצמך לגדול ואל תוותרי לעצמך על הגבולות החדשים שבעז"ה יום יבוא והם יהיו ישנים! חג שמח! פתקא טבא! תמר אסולין Tomight100 gmail.com